DA: Oud-Prasa-hoof moet 350%-verhoging terugbetaalCollins Letsoalo (Foto verskaf deur Untu) Die Demokratiese Alliansie (DA) wil by Blade Nzimande, minister van vervoer, eis dat die voormalige waarnemende uitvoerende groepshoof van die Passasierspooragentskap van Suid-Afrika (Prasa) “elke sent” van sy 350%-salarisverhoging met rente terugbetaal. Dit kom ná ŉ omstredenheid oor sy vergoedingspakket waar Collins Letsoalo daarvan beskuldig is dat hy sy salaris met 350% verhoog het van R1,3 miljoen tot R5,9 miljoen. Hy het ook ŉ chauffeur en ŉ maatskappy-selfoon met onbeperkte oproepe geëis, net soos sy voormalige baas, Lucky Montana. Letsoalo is in Februarie verlede jaar met onmiddellike effek afgedank ná ŉ eenparige besluit deur die raad. Die DA sê dié eis kom nadat Kimi Makwetu, die ouditeur-generaal (OG), bevind het Letsoalo was nie geregtig op die 350%-verhoging nie. “Die DA vind dit belaglik dat so ŉ groot [bedrag] aan een individu toegedeel is wanneer dit gekanaliseer kon word om die roerlose toestand van die beleërde entiteit vas te stel. Dit is ŉ alombekende skandaal dat Prasa struikel onder die gewig van skuld,” het Manny de Freitas, woordvoerder van die DA, gesê. De Freitas sê Nzimande moet daarom verseker dat Letsoalo, wat steeds ŉ lid van die Prasa-raad is, die geld terugbetaal. Die DA voer nog sedert die begin van Prasa se probleme aan dat dié spooragentskap struikel omdat die ANC die onderneming as’t ware as ŉ spaarvarkie gebruik het en steeds gebruik. De Freitas sê die ANC het boonop nog al die jare ANC-lede by die agentskap aangestel wat nie ŉ “dooie duit vir hul mede-Suid-Afrikaners voel nie”. De Freitas sê dit is nou in Nzimande se mag om ŉ dissiplinêre proses en -ondersoek na Letsoalo van stapel te stuur om vas te stel hoe hy só ŉ verhoging aan homself kon toeken. “Terwyl miljoene Suid-Afrikaners onder ŉ gebroke spoorstelsel ly, spandeer Prasa en opeenvolgende ministers hul tyd om blatante korrupsie te bedek. Die DA sal nie ŉ situasie toelaat waar miljoene mense verskriklike diens van Metrorail moet verduur terwyl die ministers en Prasa-bestuurders nie aanspreeklikheid aanvaar nie.”